Í dag skýrist hvaða tvö lið mætast í úrslitum á heimsmeistaramóti karla í handbolta á sunnudag. Tveir stórleikir eru í undanúrslitum í dag og eru þeir báðir sýndir beint á rásum RÚV.
Í fyrri leik dagsins klukkan hálf fimm mætast Frakkland og Svíþjóð og er sá leikur sýndur beint á RÚV. Seinni leikurinn er klukkan hálf átta í kvöld og þar mætast ríkjandi heimsmeistarar Danmerkur og ríkjandi Evrópumeistarar Spánar. Frakkar komust í undanúrslitin eftir sigur á Ungverjum í framlengdum leik og Svíar unnu Katar auðveldlega í 8-liða úrslitunum og eru enn án taps á mótinu þrátt fyrir að vera án margra lykilmanna. Danir komust í undanúrslitin eftir gífurlega dramatík gegn Egyptalandi, eftir tvær framlengingar og vítakeppni. Mótherjar þeirra, Spánn, komust í undanúrslitin eftir öruggan sigur á Noregi. Liðin tvö sem fara með sigur á hólmi í dag mætast svo í úrslitaleik mótsins á sunnudag klukkan hálf fimm, og tapliðin í dag mætast í bronsleik á sunnudag klukkan hálf tvö - allt í beinni á RÚV.
Dagný Brynjarsdóttir, landsliðskona í fótbolta, er gengin til liðs við enska knattspyrnufélagið West Ham. Dagný, sem á að baki 90 A-landsleiki, lék með Selfossi á síðustu leiktíð og semur við West Ham til eins árs. West Ham er sem stendur í þriðja neðsta sæti ensku deildarinnar, með 7 stig eftir 10 leiki.
Englandsmeistarar Liverpool unnu sinn fyrsta deildarsigur í ensku úrvalsdeildinni í 40 daga í gærkvöld. Liðið hafði þá ekki unnið leik síðan 19. desember. Liverpool vann þá 3-1 útisigur á Tottenham. Með sigrinum fer Liverpool upp í fjórða sætið, með 37 stig, fjórum stigum á eftir toppliði Manchester City.
Tveir stórleikir eru á heimsmeistaramóti karla í handbolta í dag þegar undanúrslitin fara fram. Svíþjóð mætir Frakklandi og Spánn og Danmörk eigast við.